Tulosta sivuEtusivu / Uutiset / Napapiiri kutsuu viikonloppuna, WoVo-ottelu myös Urho-TV:ssä
Napapiiri kutsuu viikonloppuna, WoVo-ottelu myös Urho-TV:ssä
"Matka-marraskuu" vie LP Viestin viikonlopuksi Napapiirin maisemiin: ei toki joulupukkia katsomaan, vaan otteluun Mestaruusliigan tämän kauden tulokasta Woman Volleytä vastaan. Lauantainen ottelu on nähtävissä myös täällä etelässä Urho-TV:n kanavien kautta.
Joukkueemme lähtee matkaan jo perjantain kahden harjoituksen jälkeen ja palaa kotimaisemiin sunnuntaina.
- Samalla kun mietimme tätä ottelua, aloitamme jo valmistautumisen ensi viikolla pelattavaan Suomen cupin välieräotteluun Hämeenlinnassa, huomauttaa joukkueen kakkosvalmentaja ja seuran urheilutoimenjohtaja Tomi Lemminkäinen.
Joukkue taustoineen matkustaa Rovaniemelle lentäen ja se antaa riittävästi lepoaikaa eritoten pelin jälkeen.
Woman Volley on aloittanut sarjan kohtuullisen mukavasti, sillä sarjataulukossa se on kuuden pelatun kierroksen jälkeen kuudentena - ja pisteitäkin on kuusi. Takana ovat Pislaploki, ottelun enemmän pelannut Pieksämäki sekä Viljandi.
Rovaniemeläisten otteluohjelma kauden alussa on ollut varsin erikoinen: sarja-avaus kotona Pislaplokia vastaan voitokkaasti 3-1 yli 600 katsojan edessä, sen jälkeen viisi vierasottelua linjalla Orivesi-Pieksämäki-Viljandi-Kangasala-Hämeenlinna! Tällä taustalla ei LP Viesti pääse Napapiirillä helpolla.
Ottelu Lapin urheiluopistolla ja Urho-TV:ssä alkaa lauantain klo 15. Netin ääressä peliä voi seurata Mestaruusliigan livescoressa http://www.lentistilasto.net/livescore/livescore.php .
Woman Volleyn nettisivujen ennakkojuttu:
http://www.womanvolley.fi/mestaruusliiga/wovo-lp-viesti-10-11/
Rautio: "Saloa kovempaa naisten liigajoukkuetta ei ole näillä leveysasteilla nähty"
Rovaniemellä päästään seuraamaan televisiolamppujen loisteessa huippulentopalloa, kun Salon LP Viesti matkaa pohjoiseen Woman Volleyn vieraaksi naisten Mestaruusliigassa. Lauantaina 10. marraskuuta klo 15 alkaen lappilaisyleisöllä onkin mahdollisuus siivittää WoVo parhaaseen mahdolliseen iskuun hallitsevaa Suomen mestaria vastaan.
- LP Viesti on liigan suurin ja kaunein joukkue. Ei näillä leveysasteilla ole käynyt yhtä kovaa porukkaa koskaan, WoVo-luotsi Pasi Rautio pohjustaa.
Toisaalta naisten pääsarja on Raution mukaan "tasaisempi kuin naismuistiin" eli kaikki joukkueet ovat saaneet kokea myös tappioita. Niin myös Viesti, joka hävisi viime vuoden hopeajoukkue HPK:lle kotonaan 0-3 ja on tällä hetkellä sarjakakkosena pelattuaan yhden ottelun HPK:ta vähemmän.
- Salon kaikki pelaajat ovat hyviä, mukaan lukien Salon torniolaislähtöinen libero Hillaelina Hämäläinen, jonka otteita ollaankin varmasti tulossa katsomaan länsirajalta saakka suurella mielenkiinnolla, Rautio uskoo.
Hämäläisen lisäksi Rautio nimeää seurattaviksi pelaajiksi Dubravka Stojanovicin, Hanna Lashchin ja Lena Kozyriatskan. WoVon kenttäpuoliskolla täytyykin kaikkien osa-alueiden ja jokaisen pelaajan olla täydessä iskussa, jotta peli nimekkäitä salolaisia vastaan olisi kunnon peliä.
- Kovia suorituksia pitää saada enemmän kuin yksi lyönti, mutta en usko että kukaan ottaa haastajan asemassa lähdettäessä sen kummemmin paineita, Rautio toteaa.
Salon valmentaja Kari Raatikainen joukkueineen lentää pohjoiseen tosimielellä.
- Jos liigan kärjessä haluaa olla, pitää voittoja ottaa. Niin Rovaniemeltäkin, hän painottaa.
Viesti on joutunut myös kovaan peliputkeen:
- 6 viikkoa, 20 peliä ja 75 erää, joista osa Saksassa ja Ranskassa. Onneksi nyt tilanne on rauhoittunut, Raatikainen toteaa.
Osaa Viestin pelaajista kiusannut oksennustauti lienee viikonloppuun mennessä jo taltutettu.
- Täysillä mennään! Jäämme katsomaan vielä Superlauantain toisen pelin (miesten Mestaruusliigaottelu Lakkapää-Etta) ja lähdemme kotimatkalle vasta sunnuntaina aamulla.
Julkaistu: 9.11.2012 11:56